Сликарство Невене Мишковић Бошковић служи се очигледностима, слутњама, наговештајима. Њене боје обухватају широк распон: од јарких, бритких, које као да представљају крик и вапај, до оних што греју, умирују и обасјавају. Живот и уметност се прожимају, укрштају, надопуњују. Граница међу њима је невидљива и непостојећа. Њени су призори сложени и поред једноставне композиције. Својом на први поглед једноставношћу упућује на драматичност приказане празнине, застрашујуће белине, оног неисказаног, неизвесног, што ломи посматрача који ту празнину носи и у слици је препознаје као своју. И та празнина је, попут лепоте, у оку гледаоца. Женске фигуре бледог лица, погледа упереног ка понору, заправо гледају нас у очи. Оне су наша огледала. И када их не гледамо више, осећамо да су иза нас и да нас погледом испраћају. Уметница испитује односе између боја. Тражи њихов склад. У тежњи да прикаже бројна душевна стања, атмосферу, каткад и емоција може да се искаже нијансом, комбинацијом боја, асоцијацијом. Боја је некад значајнија од самог предмета, јер му она сама утеловљује значење. Посебно је занимљива позиција месеца у слици *Виле заштитнице*. Он је смештен у грудима једне виле, на месту где је срце. Пун месец осветљава природу, борове и друго биље које обухвата читаву унутрашњост виле, подсећајући нас да је наша утроба, то јест ми сами да смо део природе, али и да културно наслеђе којем мит о вилама припада јесте неотуђив део нас самих. Ове добре виле, како каже предање, децу добрих људи дарују лепотом, срећом и племенитошћу. У средишту ове слике је, међутим, цвет који вила држи у руци, прислоњен на око, увенуо, отргнут од зеленила и јарких боја других цветова. Он симболизује човека удаљеног од себе, који је самог себе изопштио и осудио на немилост судбини. Проблем постојања, енигма живота, смр- ти, љубави – сва питања нерешена од постанка човека – заузимају централно место у сликама Невене Мишковић Бо- шковић. Они доминирају, они су у бојама, они чине метафизику слика, и ауторка покушава да пружи своје одговоре. Богиње, виле, нестајање, сневање – њену пажњу привлачи оно иза, апстрактно, оку несазнатљиво, сродно миту, машти и несвесном. Невена кроз своја дела трага за суштином унутар предмета и појава, а њени алати су палета, боје и неспутана машта.**Саша Бошковић**